Actarus
Actarus war eng lëtzebuergesch instrumental Rockband vun Esch-Uelzecht, déi tëscht 2002 an 2004 existéiert huet.

Bandgeschicht 

Actarus huet am Dezember 2002 hir éischt selwer produzéiert Plack Hypothermia verëffentlecht a Concerten zu Lëtzebuerg an an der Groussregioun gespillt. Hire Genre huet sech duerno vu Post-Rock zu enger méi séierer Mëschung aus Post-Rock a Math Rock entwéckelt. Aus perséinlechen a musikalesche Grënn hunn d'Memberen am Mäerz 2004 decidéiert, sech ze trennen. Si hunn nach véier Titele fir eng Split-EP mat der Grupp Eyston opgeholl, déi 2005 verëffentlecht ginn ass.

Éier si sech getrennt hunn, hate si och nach e Mini-Album opgeholl, deen 2005 um kanadesche Plackelabel New Romance for Kids Records an Europa an Nordamerika verëffentlecht gouf.

Déi verschidde Membere waren oder sinn och an anere bekannte Lëtzebuerger Gruppen aktiv: Artaban (Max Nilles), La Fa Connected (Paul Bradshaw), Miaow Miaow (Nicolas Przeor, Max Nilles), Mount Stealth (Paul Bradshaw, Max Nilles, Claudio Pianini), Mutiny on the Bounty (Nicolas Przeor, Claudio Pianini), Treasure Chest at the End of the Rainbow (Paul Bradshaw, Max Nilles, Claudio Pianini).

Discographie 
 2002: Hypothermia
 2005: Split-EP mat Eyston (ouni Numm)
 2005: Actarus

Um Spaweck 
 Discographie vun Actarus op Rate Your Music
 Actarus op Bandcamp

Lëtzebuergesch Rockgruppen